Debatet në Senat për konfirmimin e emërimeve 
Dekadat e fundit betejat politike për konfirmimet në Senat janë ashpërsuar
Pas konfirmimit nga Senati të zotit John Kerry si Sekretar i Shtetit, Presidenti Barack Obama është duke pritur edhe konfirmimin e disa kandidatëve të tjerë të kabinetit, duke përfshirë Chuck Hagel, si Sekretar i Mbrojtjes dhe Jack Lew si Sekretar i Thesarit. Por dekadat e fundit betejat politike për konfirmimet në Senat të propozimeve për kabinetin apo Gjykatën e Lartë kanë ardhur duke u ashpërsuar. John Kerry, i zgjedhur nga Presidenti si sekretar shteti, gjatë seancës dëgjimore në Senat për konfirmimin e tij, ishte i shoqëruar nga zonja Hillary Clinton. Sipas Kushtetutës amerikane, Senati miraton anëtarët e kabinetit qeverisës, të Gjykatës së Lartë dhe zyrtarë të tjerë të lartë. Si pjesë e procesit të konfirmimit, komisionet e Senatit zhvillojnë seanca dëgjimore për kandidatët kryesorë, gjatë të cilave mund të bëjnë pyetje senatorët e të dyja partive. Seancat gjithashtu tërheqin protestues të rastit. Debatet gjatë këtij procesi janë bërë gjithnjë e më të ashpra në vitet e fundit, thotë historiani Allan Lichtman. Kjo prirje filloi me betejën e ashpër në vitin 1987 mbi emërimin nga konservatorët të Robert Bork si anëtar i Gjykatës së Lartë, kandidaturë që demokratët e rrëzuan. Ish senatori John Tower nuk u lejua të bëhej sekretar i mbrojtjes, dy vjet më vonë. Në vitin 1991, Clarence Thomas u konfirmua si anëtar i Gjykatës së Lartë, por vetëm pas një beteje të ashpër në senat. Të dyja palët tani i shohim betejat për konfirmim si pjesë e lojës, thotë analisti John Fortier. Gjithçka është pjesë e rritjes së polarizimit politik në Uashington, thotë zoti Lichtman. Zoti Fortier thotë se beteja e ardhshme e madhe për konfirmimet mund të zhvillohet në qoftë se do të duhet të zëvendësohet një nga anëtarët e Gjykatës së Lartë. Deri tani, Presidenti Obama ka siguruar konfirmimin për dy anëtarë të Gjykatës së Lartë, Sonia Sotomayor dhe Elena Kagan.